เรื่องร้องเรียน (น้ำท่วม,ความปลอดภัย) วันที่ 2022-10-07 10:44:57 — แขวงพระโขนง เขตคลองเตย กรุงเทพมหานคร
วันที่ 7 ตค. 2565 

ปัญหาน้ำโคลนจากโครงการก่อสร้างคอนโด Aspire Sukhumvit-Rama 4 ที่ติดกับบ้านเลขที่ 4392 ได้ไหลเข้ามาในบริเวณรอบบ้านเป็นครั้งที่ 6 แล้ว  (ทุกครั้งที่ฝนตกหนัก และน้ำระบายไม่ทัน)

ผู้อาศัยอยู่ในบ้านได้รับความเดือดร้อน ดิฉันได้แจ้งให้โครงการทราบตั้งแต่ครั้งแรกที่โคลนไหลเข้ามาเมื่อวันที่ 11 กย.65 ให้แก้ไขปัญหา ทางโครงการรับทราบ และจะดำเนินการแก้ไข  

วันที่ 13 กย.  น้ำโคลนไหลเข้ามาอีกเป็นครั้งที่ 2  และมากกว่าเดิม ทางเราได้แจ้งให้บริษัททราบทางไลน์ พร้อมส่งภาพถ่ายให้ดู 

วันที่  14 กย. โคลนไหลเข้ามาอีก ครั้งที่ 3  ปัญหาเดิมๆ  ทางเราจึงได้คุยกับเจ้าหน้าที่ของโครงการ ก็รับทราบและจะแก้ปัญหาให้  

วันที่ 23 กย. ฝนตกกลางดึก น้ำโคลนไหลเข้ามาอีก หนนี้ทางเราได้แจ้งกับโครงการ และบริษัทรับเหมา ที่เข้ามาตอกเสาเข็ม ถึงปัญหาเดิมๆ ซึ่งไม่ทราบว่าทางโครงการได้แก้ไขปัญหาให้หรือไม่  
ในการคุยครั้งนี้ทางดิฉันย้ำอย่างหนักแน่น ว่าขอ “วิธีแก้ปัญหาอย่างจริงจัง” ที่จะไม่เกิดเหตุการณ์ซ้ำซากเช่นนี้อีก เพราะทางเราเดือดร้อน ทั้งร่างกายและจิตใจ เสียเวลา เสียแรงงาน เสียทรัพยากรน้ำที่ต้องมาขัดถูทำความสะอาดพื้นทุกครั้งที่น้ำลด และทิ้งคราบโคลนไว้  และที่บ้านมีผู้สูงอายุ ที่อาจสร้างความไม่ปลอดภัย ทุกคนที่บ้านต้องคอยกังวลทุกครั้งที่ฝนตกว่าโคลนจะไหลเข้ามาหรือไม่  ทำให้เสียสุขภาพจิต ทางโครงการรับทราบ และจะหาวิธีดำเนินการแก้ไข  

วันที่ 3 ตค. เหตุการณ์เดิม เกิดขึ้นเป็นครั้งที่ 5 ทางเราโทรแจ้งตัวแทนโครงการให้เข้ามาดูหน้างาน ดูช่องน้ำโคลนที่ไหลออกมาจากหลังกำแพงของโครงการ และไหลเข้ามาในบริเวณบ้าน ตัวแทนแจ้งว่า ทางโครงการเองก็ท่วม และแก้ไขโดยการขุดร่อง (วิธีการขุดร่อง โครงการพูดตั้งแต่ครั้งแรก ซึ่งทางเราแจ้งว่ามันไม่ได้ผล ถ้าได้ผล เหตุการณ์เดิมๆจะไม่เกิดขึ้น) นี่แสดงให้เห็นว่าทางโครงการ “ไม่มีความตั้งใจจริง” ที่จะแก้ไขปัญหา ที่สร้างความเดือดร้อนให้กับชุมชน แม้ทางเราจะได้ย้ำเตือนอย่างหนักแน่นมาหลายครั้งแล้วก็ตาม 

ในครั้งนั้นดิฉันแจ้งกับตัวแทนโครงการว่าขอ”การแก้ไขปัญหาอย่างจริงใจและจริงจัง” ขอเป็นจดหมายลายลักษณ์อักษร ถึงวิธีการแก้ไขที่จะไม่ให้เกิดเหตุการณ์เช่นนี้อีก และลงนามรับทราบโดยผู้บริหารของโครงการ  หากเกิดเหตุการณ์เดิมๆ ซ้ำเช่นนี้ ทางดิฉันคงต้องดำเนินการขอความช่วยเหลือจากผู้มีอำนาจทางกฎหมาย

วันที่ 7 ตค. เวลา 16.50 น. ฝนตกหนัก น้ำท่วมระบายไม่ทัน โคลนจากโครงการไหลเข้ามาอีก แสดงให้เห็นว่าโครงการไม่ได้แก้ปัญหาให้อย่างจริงจัง 

ดิฉันจึงขอความกรุณา หน่วยงานที่เกี่ยวข้อง เข้ามาตรวจสอบ และช่วยแก้ปัญหาที่โครงการสร้างความเดือดร้อนให้กับบ้านดิฉันและชุมชนรอบข้าง